George Carlin

George Dennis Patrick Carlin (født 12. mai 1937 i New York i New York, død 22. juni 2008 i Santa Monica i California) var en Grammy-vinnende amerikansk standupkomiker, skuespiller og skribent. Han var spesielt kjent for sin uærbødige holdning og sine observasjoner om språk, psykologi og religion i tillegg til mange tabuemner.

Liv og virke 
Han ble født i New York, i et nabolag på Manhattan. Han vokste opp hos moren, som forlot faren da Carlin var to måneder gammel. Faren døde da han var åtte år gammel. Da han var 15 år gammel, ble han utvist fra Cardinal Hayes High School. Senere gikk han inn i United States Air Force (USAF) og fikk opplæring som radartekniker.

På denne tiden begynte han å jobbe som discjockey hos en radiostasjon med base i den nærliggende byen Shreveport. Han ble stemplet som en «uproduktiv flysoldat» av sine overordnede i USAF, og etter flere disiplinærsaker ble han dimittert den 29. juli 1957. 

I 1959 startet Carlin og Jack Burns et humorprogram mens begge jobbet for radiostasjonen KXOL i Fort Worth. De dro til California sammen i februar 1960, og samarbeidet videre i to år før de beveget seg videre i hver sin retning. 

I 1960-årene begynte Carlin å opptre i TV-programmer, blant annet The Ed Sullivan Show. Han ble populær som hyppig gjest og gjesteprogramleder på The Tonight Show, og ble en av Johnny Carsons faste stedfortredere. Carlin hadde også en rolle i humorserien Away We Go, som ble sendt på CBS i 1967.

På 1970-tallet hadde Carlin et standupnummer som ble kalt «» (norsk: «Syv stygge ord»). I 1972 ble han arrestert etter å ha fremført denne teksten i Milwaukee, og han ble stilt for retten tiltalt for sedelighetsbrudd. Retten fant at Carlin ikke hadde begått noe lovbrudd da han fremførte standupnummeret sitt. Innholdet i samme nummeret ble indirekte behandlet i amerikansk høyesterett i 1978, i saken som er kjent som «F.C.C. v. Pacifica Foundation». Der gikk den føderale myndigheten FCC til sak mot Pacifica Foundation, som eide en radiostasjon som hadde sendt et opptak av Carlin og «»-nummeret hans. I høyesterett kom et flertall på fem av ni dommere til at FCC hadde rett til å forby radiostasjoner å sende «usømmelig» innhold, og å sanksjonere stasjoner som likevel gjorde det.

Carlins senere standupshow fokuserte primært på feilene i det moderne USA. Han tok ofte opp aktuelle politiske temaer, og laget satire om den amerikanske overflodskulturen.

Selv om han var oppvokst i en religiøs familie, avviste han all form for organisert religion. Da han ble spurt om han trodde på Gud svarte han «Nei. Nei, det er ingen Gud, men det kan være en slags organiserende intelligens, og jeg tror at å forstå den er langt utenfor vår evne.»

Mange regner ham som etterfølgeren til Lenny Bruce, og han ble beskrevet av Comedy Central som den nest største standupkomikeren gjennom tidene, etter Richard Pryor. Han var også den første programlederen for Saturday Night Live.

Han spilte i filmer som Jersey Girl, Tidevannets fyrste, Dogma, Scary Movie 3, Bill og Teds eventyrlige reise og Bill og Ted drar til helvete. 

I 1961 giftet Carlin seg med Brenda Hosbrook, som han hadde møtt under en turné i Dayton i Ohio året før. Sammen fikk de ett barn, Kelly Marie Carlin. Hosbrook døde av leverkreft i 1997, 57 år gammel. Seks måneder senere møtte han Sally Wade. De giftet seg i 1998, og ekteskapet varte til hans død.

Carlin døde av hjertesvikt i 2008, 71 år gammel. Han hadde i flere tiår hatt hjerteproblemer.

Referanser

Eksterne lenker 
 
 
 
 

Komikere fra USA
Skuespillere fra USA
Sakprosaforfattere fra USA
Personer fra New York City